Document ID: 32005R0905

ΚΑΝΟΝΙΣΜΌΣ (ΕΚ) αριθ. 905/2005 ΤΗΣ ΕΠΙΤΡΟΠΉΣ
της 16ης Ιουνίου 2005
για καθορισμό, για την περίοδο εμπορίας 2004/2005, της πραγματικής παραγωγής μη εκκοκκισμένου βαμβακιού, καθώς και της συνακόλουθης μείωσης της τιμής στόχου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Ελλάδας, και ιδίως το πρωτόκολλο αριθ. 4 για το βαμβάκι (1),
τον κανονισμό (ΕΚ) αριθ. 1051/2001 του Συμβουλίου, της 22ας Μαΐου 2001, για την ενίσχυση της βαμβακοπαραγωγής (2), και ιδίως το άρθρο 19 παράγραφος 2 τρίτη περίπτωση,
Εκτιμώντας τα ακόλουθα:
(1)
Το άρθρο 16 παράγραφος 3, πρώτο εδάφιο, του κανονισμού (ΕΚ) αριθ. 1591/2001 της Επιτροπής, της 2ας Αυγούστου 2001, για τις λεπτομέρειες εφαρμογής του καθεστώτος ενίσχυσης για το βαμβάκι (3), προβλέπει ότι η πραγματική παραγωγή της τρέχουσας περιόδου εμπορίας και η μείωση της τιμής στόχου που αναφέρεται στο άρθρο 7 του κανονισμού (ΕΚ) αριθ. 1051/2001, καθορίζονται πριν από τις 15 Ιουνίου της εν λόγω περιόδου.
(2)
Το άρθρο 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 ορίζει τις προϋποθέσεις που πρέπει να πληρούνται, ώστε η παραγόμενη ποσότητα μη εκκοκκισμένου (σύσπορου) βαμβακιού να συνυπολογίζεται στην πραγματική παραγωγή.
(3)
Λαμβάνοντας υπόψη το κριτήριο ποιότητας που αποτελεί η απόδοση σε ίνες, οι ελληνικές αρχές αναγνώρισαν ως επιλέξιμη για ενίσχυση ποσότητα 1 135 534 τόνων σύσπορου βαμβακιού.
(4)
Μια ποσότητα 34 142 τόνων σύσπορου βαμβακιού που, στις 15 Μαΐου 2005, δεν είχε αναγνωριστεί από τις ελληνικές αρχές ως επιλέξιμη για ενίσχυση, αναλύεται, σύμφωνα με τα στοιχεία που ανακοινώθηκαν από τις εν λόγω αρχές, σε 6 172 τόνους προερχόμενους από 2 364,9 εκτάρια που δε δηλώθηκαν σύμφωνα με το άρθρο 9 του κανονισμού (ΕΚ) αριθ. 1591/2001, 22 746 τόνους για τους οποίους δεν τηρήθηκαν οι εθνικές διατάξεις περιορισμού των εκτάσεων, που έχουν θεσπιστεί κατ’ εφαρμογή του άρθρου 17 παράγραφος 3 του κανονισμού (ΕΚ) αριθ. 1051/2001, 3 580 τόνους που δεν είναι ποιότητας υγιούς, ανόθευτης και σύμφωνης με τα συναλλακτικά ήθη, όπως επιβάλλει το άρθρο 15 παράγραφος 1 του ίδιου κανονισμού, και 1 644 τόνους προερχόμενους από 2 040 εκτάρια, για τα οποία χορηγήθηκε στους αντίστοιχους παραγωγούς χρηματική αποζημίωση λόγω ζημιών που προκλήθηκαν από φυσικά αίτια.
(5)
Η εξαίρεση της πραγματικής παραγωγής των 1 644 τόνων σύσπορου βαμβακιού δε δικαιολογείται. Πρόκειται για ποσότητα προερχόμενη από αγροτεμάχια που δηλώθηκαν σύμφωνα με το άρθρο 9 του κανονισμού (ΕΚ) αριθ. 1591/2001 και η οποία παραδόθηκε πραγματικά στα εκκοκκιστήρια. Η πολύ χαμηλή απόδοση σε τόνους σύσπορου βαμβακιού των αγροτεμαχίων που επλήγησαν από τις ζημίες, αποτελεί σημαντική ένδειξη ότι υπήρξε παρόλα αυτά παραγωγή στα εν λόγω αγροτεμάχια. Συμπερασματικά, η εν λόγω ποσότητα ανταποκρίνεται στα κριτήρια του άρθρου 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001, και συνεπώς πρέπει να προστεθεί στην ποσότητα των 1 135 534 τόνων.
(6)
Κατόπιν των ανωτέρω, η ποσότητα που πρέπει να θεωρείται ως η πραγματική παραγωγή σύσπορου βαμβακιού της Ελλάδας, για την περίοδο 2004/2005, ανέρχεται σε 1 137 229 τόνους.
(7)
Λαμβάνοντας υπόψη το κριτήριο ποιότητας που αποτελεί η απόδοση σε ίνες, οι ισπανικές αρχές αναγνώρισαν ως επιλέξιμη για ενίσχυση ποσότητα 368 084 τόνων σύσπορου βαμβακιού.
(8)
Μια ποσότητα 1 638 τόνων σύσπορου βαμβακιού που, στις 15 Μαΐου 2005, δεν είχε αναγνωριστεί από τις ισπανικές αρχές ως επιλέξιμη για ενίσχυση, αναλύεται, σύμφωνα με τα στοιχεία που ανακοινώθηκαν από τις εν λόγω αρχές, σε 1 612 τόνους για τους οποίους δεν τηρήθηκαν οι εθνικές διατάξεις περιορισμού των εκτάσεων, που έχουν θεσπιστεί κατ’ εφαρμογή του άρθρου 17 παράγραφος 3 του κανονισμού (ΕΚ) αριθ. 1051/2001, 6 τόνους που δεν είναι ποιότητας υγιούς, ανόθευτης και σύμφωνης με τα συναλλακτικά ήθη, όπως επιβάλλει το άρθρο 15 παράγραφος 1 του εν λόγω κανονισμού, 7 τόνους που δε δηλώθηκαν σύμφωνα με το άρθρο 9 του κανονισμού (ΕΚ) αριθ. 1591/2001 και 13 τόνους για τους οποίους δεν τηρήθηκαν οι σχετικοί με τις συμβάσεις κανόνες του άρθρου 11 του κανονισμού (ΕΚ) αριθ. 1051/2001.
(9)
Η εξαίρεση της πραγματικής παραγωγής των 13 τόνων σύσπορου βαμβακιού, λόγω παράβασης των κανόνων που διέπουν τις συμβάσεις, δε δικαιολογείται. Επιπλέον, η εν λόγω ποσότητα ανταποκρίνεται στα κριτήρια του άρθρου 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 και, συνεπώς, πρέπει να προστεθεί στην ποσότητα των 368 084 τόνων.
(10)
Κατόπιν των ανωτέρω και λαμβάνοντας υπόψη το κριτήριο ποιότητας που αποτελεί η απόδοση σε ίνες, η ποσότητα που πρέπει να θεωρείται ως η πραγματική παραγωγή σύσπορου βαμβακιού της Ισπανίας, για την περίοδο 2004/2005, ανέρχεται σε 368 097 τόνους.
(11)
Λαμβάνοντας υπόψη το κριτήριο ποιότητας που αποτελεί η απόδοση σε ίνες, οι ισπανικές αρχές αναγνώρισαν ως επιλέξιμη για ενίσχυση ποσότητα 982 τόνων σύσπορου βαμβακιού, προερχόμενη από σπαρμένες εκτάσεις της Πορτογαλίας. Η εν λόγω ποσότητα ανταποκρίνεται στα κριτήρια του άρθρου 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 και, συνεπώς, πρέπει να θεωρείται ως η πραγματική παραγωγή σύσπορου βαμβακιού της Πορτογαλίας για την περίοδο 2004/2005.
(12)
Το άρθρο 7 παράγραφος 2 του κανονισμού (ΕΚ) αριθ. 1051/2001 προβλέπει ότι, σε περίπτωση που το άθροισμα της πραγματικής παραγωγής της Ισπανίας και της Ελλάδας υπερβαίνει τους 1 031 000 τόνους, η τιμή στόχου που αναφέρεται στο άρθρο 3 παράγραφος 1 του ίδιου κανονισμού, μειώνεται σε κάθε κράτος μέλος στο οποίο η πραγματική παραγωγή υπερβαίνει την εθνική εγγυημένη ποσότητα.
(13)
Επιπλέον, εάν το άθροισμα της πραγματικής παραγωγής της Ισπανίας και της Ελλάδος, μειωμένο κατά 1 031 000 τόνους, είναι μεγαλύτερο από 469 000 τόνους, το ποσοστό μείωσης της τιμής στόχου του 50 % αυξάνεται προοδευτικά σύμφωνα με τους κανόνες του άρθρου 7 παράγραφος 4 δεύτερο εδάφιο του κανονισμού (ΕΚ) αριθ. 1051/2001.
(14)
Για την περίοδο εμπορίας 2004/2005, σημειώθηκε υπέρβαση της εθνικής εγγυημένης ποσότητας τόσο στην Ισπανία, όσο και στην Ελλάδα. Η ποσότητα κατά την οποία η πραγματική παραγωγή της Ισπανίας υπερβαίνει την οικεία εγγυημένη ποσότητα, προσαυξημένη κατά 113 000 τόνους, περικλείεται στο δεύτερο κλιμάκιο των 4 830 τόνων. Κατά συνέπεια, η μείωση της τιμής στόχου για την Ισπανία πρέπει να ισούται με 54 %. Στην περίπτωση της Ελλάδας, η πραγματική παραγωγή υπολείπεται της εθνικής εγγυημένης ποσότητας, προσαυξημένης κατά 356 000 τόνους. Κατά συνέπεια, η μείωση της τιμής στόχου για την Ελλάδα πρέπει να ισούται με 50 %.
(15)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης φυσικών ινών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2004/2005, η πραγματική παραγωγή μη εκκοκκισμένου (σύσπορου) βαμβακιού καθορίζεται σε:
-
1 137 229 τόνους για την Ελλάδα,
-
368 097 τόνους για την Ισπανία,
-
982 τόνους για την Πορτογαλία.
2. Το ποσό κατά το οποίο μειώνεται η τιμή στόχου, για την περίοδο εμπορίας 2004/2005, καθορίζεται σε:
-
24,130 ευρώ ανά 100 kg σύσπορου βαμβακιού για την Ελλάδα,
-
27,425 ευρώ ανά 100 kg σύσπορου βαμβακιού για την Ισπανία,
-
0 ευρώ ανά 100 kg σύσπορου βαμβακιού για την Πορτογαλία.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουνίου 2005.

Labels: 2
18
17
19